钦定古今图书集成/理学汇编/经籍典/第086卷 > 宋胡一桂翼传举要 > 《易》
## 钦定古今图书集成/理学汇编/经籍典/第086卷 > 宋胡一桂翼传举要 > 《易》

《易》有以理言者，有以书言者。以“理”言，即“太极”是也；以
“书”言，即两仪、四象、八卦，六十四卦，三百八十四爻，与
夫文王之卦辞，周公之爻辞，皆书名者也。曰“《易》有太
极”，此“易”字以《书》言，谓《易》书之中，原其始具，此太极之
理，所以能生仪、象卦也。曰“《易》与天地准”，此“易”字不专
以《书》言矣，谓《易》之道与天地准，所以能弥纶天地之
道也。要之，《十翼》中称“易”字以《书》言者为多，文王周公
之辞无“易”字，夫子于《文言》及上系第二章，方称《易》之
名，周公爻辞不言“易”字，而于《周礼》却有三《易》之名。冯
厚斋谓夏曰《连山》，商曰《归藏》，周曰《周易》，则《易》乃周家
之书名，文王之所命也。曰三易者，夏商蒙周《易》之称
尔。意恐未然。《说卦》谓昔者圣人之作《易》，非指伏羲乎？
《系辞》谓《易》之兴也，当殷之末世，周之盛德。详其名义，
《易》之称，其来旧矣，必非自文王而始也。况以后蒙前
可也，以前蒙后，可乎？